અભ્યાસ બાદ પરિવારના હીરાના વ્યવસાયમાં 10 વર્ષ સુધી મુંબઈ સ્થાયી થયેલા જગદીશભાઈ વિષે અજીતાબેન જણાવ્યું હતું કે, તેમને પહેલેથી જ એડવેન્ચરનો ભારે શોખ હતો. મુંબઈના બોરવલી નેશનલ પાર્કમાં તેઓ તેમના મિત્રની સાથે ગીટાર પણ વગાડવાનો આનંદ માણતા હતાં. આ દરમિયાન 2008માં સરકાર કી દુનિયા નામનો રિયાલીટી શો કર્યો હતો. જેમાં 18 વ્યક્તિઓને નિર્જન ટાપુ પર મોકલી દેવામાં આવ્યાં હતાં. ગુજરાતી બિઝનેસમેન તરીકે શોમાં જોડાયેલા જગદીશભાઈએ કહ્યું કે, શો બાદ ખબર પડી કે બે હજાર કરતાં વધારે ગુજરાતીઓને રિજેક્ટ કરીને મારી પસંદગી કરવામાં આવી હતી. પરંતુ મારે આ શોમાં જવું નહોતું. પરંતુ પરિવાર અને મિત્રોના કહેવાથી જોડાયો અને અગવડતામાં પણ કેવી રીતે સગવડતા કરવી એ કોઠાસૂઝથી ઉકેલીને શોમાં બીજો નંબર મેળવ્યો હતો. અને અમુક લોકોના હ્રદય પરિવર્તન કરાવ્યાં તે જ મોટી ઉપલબ્ધિ હોવાનું જગદીશભાઈએ કહ્યું હતું.અજીતાબેને શો વિષે કહ્યું કે, ચારેક મહિના તો કોઈ જ વાત પણ થઈ નહોતી. શોમાંથી બહાર નીકળતા લોકો પાસેથી અને ટીવી પર તેમના વિષે જાણવા મળતું હતું. આ શો પુરો થયો ત્યારે હું તેને રિસિવ કરવા ગઈ ત્યારે ઓળખી જ ન શકી કારણ તેમનું વજન 16 કિલો ઉતરી ગયું હતું. અને ચામડીનો રંગ દરિયાકાંઠે રહેવાથી તદ્દન જુદો થઈ ગયો હતો.